José Mourinho og lærisveinar hans í Tottenham taka á móti Liverpool í ensku úrvalsdeildinni á morgun . AFP José Mourinho , knattspyrnustjóri Tottenham , var ekki tilbúinn að ræða málefni Harry Kane , framherja liðsins , á blaðamannafundi Tottenham í dag . Tottenham mætir Liverpool í stórleik ensku úrvalsdeildarinnar á morgun en Kane verður frá næstu tíu vikurnar vegna meiðsla aftan í læri . „ Harry Kane er mikilvægur leikmaður og algjörlega ómissandi . Það getur enginn komið í stað Harry Kane , “ sagði Mourinho á fundinum í dag . „ Ég veit að fjölmiðlamenn vilja ræða Harry Kane en ég vil það alls ekki . Ég verð þunglyndur ef ég tala of mikið um meiðsli Harry Kane og þá munuð þið skrifa um að ég sé í vondu skapi . “ „ Það er þess vegna best fyrir mig að segja ekki of mikið og ég vil freka einbeita mér að hlutum sem fá mig til þess að gleðjast og hlæja . Ég kom hingað fyrir tveimur mánuðum og þá var ástandið öðruvísi . Ef ég hefði vitað að bæði Kane og Sissoko yrðu lengi frá hefði ég mögulega gert einhverjar ráðstafanir . “ „ Þetta er hins vegar staðan á leikmannahópnum og ég þarf að gera mitt besta til þess að ná því besta út úr þeim leikmönnum sem eru til taks og tilbúnir í slaginn . Þegar ég starfaði hjá Sky Sports sagði ég opinberlega að Liverpool yrði meistari því það er besta liðið í deildinni í dag og það hefur ekki breyst , “ bætti Portúgalinn við .